ڕەفیق چالاک

ڕەفیق چالاک (١٩٢٣، سلێمانی – ٣٠ی تشرینی دووەمی ١٩٧٣، بەغدا) شانۆکار، نووسەر، گۆرانیبێژ و وەرگێڕێکی کورد بوو. ھەروەھا ئەندامی پێشوو و بەرپرسی بەشی بەغدای حیزبی کۆمۆنیست بووە. ڕۆڵی گرنگی ھەبووە لە نزیککردنەوەی خەڵکی کورد لە شانۆ.

 ژیان 
ڕەفیق چالاک، لە ساڵی ١٩٢٣ لە شاری سلێمانی لەدایکبووە. وەک خۆی دەڵێت «لە ساڵی ١٩٤١دا لە ماڵی مامۆستایان () دەرچووم و بووم بە مامۆستایەکی بچکۆلانەی خۆبەزلزان». کاتێک ھاوپەیمانان لە سەردەمی جەنگی جیھانیی دووەمدا لە شاری یافای فەلەستین ڕادیۆیەکیان دامەزراند، ڕەفیق چالاک ھاوشانی عەبدوڵڵا گۆران ڕوویان کردە ئەوێ بۆ ئەوەی بەرنامەیەکی کوردی بە زمانی کوردی پێشکەش بکەن. چالاک لە ماوەی مانەوەی لەوێ چەند ھونەرمەندێکی میسری ناسی، لەوانە یووسف وەھبی و بشارە واکیم، کە شارەزایی باشیان ھەبوو لە شانۆدا.

لەگەڵ گەڕانەوەی بۆ عێراق لە ساڵی ١٩٤٥ پەیوەندی بە ڕادیۆی کوردیی بەغداوە دەکات. بەڵام دوای تەنھا یەک مانگ لەوێ دەرکرا، لەبەر ئەوەی ھۆنراوەی پارچە گۆرانییەکی شۆڕشگێڕانەی بە ناوی «گۆرانی ئازادیی چین» نووسی بوو. گەڕایەوە بۆ سلێمانی لەوێ وەک مامۆستا دەستی کرد بە وانە گوتنەوە، لێرەش بەھۆی وتارێکی گشتی کە لە ساڵی ١٩٤٧دا پێشکەشی کرد، و تیایدا باس لە لەسێدارەدانی سەرکردەکانی کۆماری مەھاباد دەکات، جارێکی دیکە دوور دەخرێتەوە. لە ساڵی ١٩٥٠ گەڕایەوە بۆ ڕادیۆی کوردیی بەغدا و تا ساڵی ١٩٥٦ لەوێ بەردەوام بوو لە کارکردن، لەو ماوەیەدا چەندین شانۆنامەی ڕادیۆیی کوردی پێشکەش کرد کە توانی پێی ناوبانگی خۆی لەناو ھونەری کوردیدا بچەسپێنێت.

 ئەمانەش ببینە 

 پێڕستی کەسایەتییە کوردەکان

 سەرچاوەکان 

پۆل:مردووانی ١٩٧٣
پۆل:شۆڕشگێڕە کوردەکان
پۆل:کوردانی باشووری کوردستان
پۆل:شانۆنامەنووسان
پۆل:گۆرانیبێژانی کورد
پۆل:گۆرانیبێژان
پۆل:نووسەران
پۆل:نووسەرانی کورد